LIETUVOS POLICIJOS GENERALINIS KOMISARAS

ĮSAKYMAS

DĖL VALSTYBINIO REGISTRACIJOS NUMERIO ŽENKLŲ NUĖMIMO NUO VIEŠAJAME EISME NETEISĖTAI DALYVAUJANČIŲ IŠREGISTRUOTŲ TRANSPORTO PRIEMONIŲ TVARKOS APRAŠO PATVIRTINIMO

2014 m. liepos 17 d. Nr. 5-V-648

Vilnius

Vadovaudamasis Lietuvos Respublikos vidaus reikalų ministro 2014 m. birželio 30 d. įsakymo Nr. 1V-445 „Dėl Lietuvos Respublikos vidaus reikalų ministro 2001 m. gegužės 25 d. įsakymo Nr. 260 „Dėl Motorinių transporto priemonių ir jų priekabų registravimo taisyklių patvirtinimo“ pakeitimo“ 2.2 papunkčiu:

1. T v i r t i n u Valstybinio registracijos numerio ženklų nuėmimo nuo viešajame eisme neteisėtai dalyvaujančių išregistruotų transporto priemonių tvarkos aprašą (pridedama).

2. N u r o d a u apskričių vyriausiųjų policijos komisariatų, Lietuvos kelių policijos tarnybos vadovams aprūpinti policijos pareigūnus priemonėmis, kurios reikalingos priverstinai nuimti valstybinio registracijos numerio ženklus nuo viešajame eisme neteisėtai dalyvaujančių išregistruotų transporto priemonių.

3. S k e l b i u šį įsakymą Policijos departamento prie Vidaus reikalų ministerijos interneto svetainėje.

Policijos generalinis komisaras	Saulius Skvernelis

PATVIRTINTA

Lietuvos policijos generalinio komisaro

2014 m. liepos 17 d. įsakymu Nr. 5-V-648

VALSTYBINIO REGISTRACIJOS NUMERIO ŽENKLŲ NUĖMIMO

NUO VIEŠAJAME EISME NETEISĖTAI DALYVAUJANČIŲ IŠREGISTRUOTŲ TRANSPORTO PRIEMONIŲ TVARKOS APRAŠAS

I SKYRIUS

BENDROSIOS NUOSTATOS

1. Valstybinio registracijos numerio ženklų nuėmimo nuo viešajame eisme neteisėtai dalyvaujančių išregistruotų transporto priemonių tvarkos aprašas (toliau – Aprašas) nustato valstybinio registracijos numerio ženklų nuėmimo tvarką, policijos pareigūnams sulaikius viešajame eisme dalyvaujančią transporto priemonę, kuri Motorinių transporto priemonių ir jų priekabų registravimo taisyklių, patvirtintų Lietuvos Respublikos vidaus reikalų ministro 2001 m. gegužės 25 d. įsakymu Nr. 260 „Dėl Motorinių transporto priemonių ir jų priekabų registravimo taisyklių patvirtinimo“, nustatyta tvarka yra išregistruota, kai per 90 dienų nebuvo pašalintos priežastys, dėl kurių buvo sustabdytas leidimas motorinei transporto priemonei ir (ar) priekabai dalyvauti viešajame eisme, ir transporto priemonės savininkas (valdytojas) neįvykdė reikalavimo po transporto priemonės išregistravimo grąžinti turimus valstybinio registracijos numerio ženklus valstybės įmonei „Regitra“ (toliau – viešajame eisme neteisėtai dalyvaujanti išregistruota transporto priemonė).

2. Apraše vartojamos sąvokos apibrėžtos Lietuvos Respublikos saugaus eismo automobilių keliais įstatyme.

II SKYRIUS

VALSTYBINIO REGISTRACIJOS NUMERIO ŽENKLŲ NUĖMIMAS

3. Valstybinio registracijos numerio ženklus nuimti nuo viešajame eisme neteisėtai dalyvaujančių išregistruotų transporto priemonių gali policijos pareigūnai, turintys įgaliojimus vykdyti eismo priežiūros funkcijas (toliau – pareigūnai).

4. Sustabdęs viešajame eisme neteisėtai dalyvaujančią išregistruotą transporto priemonę su pritvirtintais valstybinio registracijos numerio ženklais (ženklu), pareigūnas:

4.1. vadovaudamasis Lietuvos Respublikos administracinių teisės pažeidimų kodeksu, surašo ją vairavusiam asmeniui administracinio teisės pažeidimo protokolą dėl atitinkamo Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, pažeidimo (vairavimas transporto priemonių, neįregistruotų (neperregistruotų) nustatyta tvarka, be valstybinės techninės apžiūros ir (arba) neapsidraudus transporto priemonių savininkų ir valdytojų civilinės atsakomybės privalomuoju draudimu ar kt.);

4.2. surašo administracinį sprendimą nuimti valstybinio registracijos numerio ženklus nuo viešajame eisme neteisėtai dalyvaujančios išregistruotos transporto priemonės (priedas) (toliau – administracinis sprendimas);

4.3. surašydamas administracinį sprendimą, pasiūlo transporto priemonės valdytojui pačiam nuimti valstybinio registracijos numerio ženklus ir perduoti juos administracinį sprendimą priėmusiam pareigūnui. Transporto priemonės valdytojas apie savo sutikimą (nesutikimą) pačiam nuimti valstybinio registracijos numerio ženklus ir perduoti juos pareigūnui pažymi administraciniame sprendime;

4.4. transporto priemonės valdytojui atsisakius pačiam nuimti valstybinio registracijos numerio ženklus, įspėja, kad tokiu atveju valstybinio registracijos numerio ženklus nuims pareigūnas;

4.5. prieš priverstinai nuimdamas valstybinio registracijos numerio ženklus, juos nufotografuoja;

4.6. priverstinai nuėmęs valstybinio registracijos numerio ženklus, nufotografuoja transporto priemonės vietas, kuriose buvo pritvirtinti valstybinio registracijos numerio ženklai, ir administraciniame sprendime pažymi, ar priverstinio valstybinio registracijos numerio ženklų nuėmimo metu buvo sugadinta valstybinio registracijos numerio ženklų tvirtinimo vieta. Jei priverstinio valstybinio registracijos numerio ženklų nuėmimo metu sugadinama valstybinio registracijos numerio ženklų tvirtinimo vieta, apie tai pažymima administraciniame sprendime, o sugadinimai nufotografuojami atskirai;

4.7. priverstinai nuėmęs valstybinio registracijos numerio ženklus, informuoja transporto priemonės valdytoją, kad jis privalo nedelsdamas patraukti transporto priemonę nuo važiuojamosios kelio dalies, nesukeldamas pavojaus kitiems eismo dalyviams.

5. Administracinis sprendimas surašomas trimis egzemplioriais: vienas iš jų saugomas administracinio teisės pažeidimo byloje, antras – pasirašytinai įteikiamas transporto priemonės valdytojui, trečias – kartu su nuimtais valstybinio registracijos numerio ženklais perduodamas valstybės įmonės „Regitra“ atitinkamam filialui. Kai transporto priemonės valdytojas atsisako pasirašyti ir paimti administracinį sprendimą, apie tai pažymima administraciniame sprendime ir šis egzempliorius taip pat saugomas administracinio teisės pažeidimo byloje.

6. Administraciniame sprendime įrašomas jo numeris, atitinkantis Administracinių teisės pažeidimų ir eismo įvykių registre (toliau – registras) užregistruoto pažeidimo kodą (registro objekto identifikacinis kodas), o prieš jį įrašomos raidės „VN“ (pvz., Nr. VN-07-14-1185800). Jeigu dėl techninių ar kitokių priežasčių nėra galimybės nedelsiant įregistruoti pažeidimo registre, administraciniame sprendime vietoj pažeidimo kodo įrašomas surašyto administracinio teisės pažeidimo protokolo numeris (pvz., Nr. VN-R-373175).

7. Skenuotas administracinis sprendimas nedelsiant, bet ne vėliau kaip kitą darbo dieną nuo administracinio sprendimo surašymo momento, įkeliamas į registrą lange „Dokumentai“.

8. Policijos įstaigų, kurių pareigūnai priėmė administracinį sprendimą, vadovai užtikrina, kad administracinio sprendimo vienas egzempliorius kartu su nuimtais valstybinio registracijos numerio ženklais ne vėliau kaip per tris darbo dienas būtų perduoti VĮ „Regitra“ atitinkamam filialui.

III SKYRIUS

BAIGIAMOSIOS NUOSTATOS

9. Ginčai dėl pareigūnų Aprašo nustatyta tvarka priimtų sprendimų ar atliktų veiksmų sprendžiami Lietuvos Respublikos įstatymų nustatyta tvarka.

______________________

Valstybinio registracijos numerio ženklų nuėmimo nuo viešajame eisme neteisėtai dalyvaujančių išregistruotų transporto priemonių tvarkos aprašo

priedas

(Administracinio sprendimo nuimti valstybinio registracijos numerio ženklus nuo viešajame eisme neteisėtai dalyvaujančios išregistruotos transporto priemonės forma)

___________________________________________________________________________

(policijos įstaigos pavadinimas)

ADMINISTRACINIS SPRENDIMAS

NUIMTI VALSTYBINIO REGISTRACIJOS NUMERIO ŽENKLUS NUO VIEŠAJAME EISME NETEISĖTAI DALYVAUJANČIOS IŠREGISTRUOTOS TRANSPORTO PRIEMONĖS

____________ Nr. _______________

(data)

________________________

(sudarymo vieta)

Aš, _________________________________________________________________________ ,

(administracinį sprendimą surašiusio pareigūno pareigos, vardas ir pavardė)

vadovaudamasis (-asi) Lietuvos Respublikos saugaus eismo automobilių keliais įstatymo 27 straipsnio 5 dalimi, priimu administracinį sprendimą nuimti valstybinio registracijos numerio ženklus ________________________ nuo viešajame eisme neteisėtai dalyvaujančios išregistruotos

(valstybinis registracijos numeris)

transporto priemonės______________________________________________________________.

(markė, modelis, registracijos liudijimo serija ir numeris)

Transporto priemonės valdytojui __________________________________________________

(vardas, pavardė)

pasiūlyta pačiam nuimti valstybinio registracijos numerio ženklus ir perduoti juos administracinį sprendimą priėmusiam policijos pareigūnui ir paaiškinta, kad atsisakius pačiam nuimti valstybinio registracijos numerio ženklus, šiuos ženklus nuims pareigūnas.

_____________________ ___________________ __________________________

(pareigų pavadinimas) (parašas) (vardas ir pavardė)

Sutinku/nesutinku (nereikalingą išbraukti) pats nuimti valstybinio registracijos numerio ženklus.

_______________ _____________________________________

(parašas) (transporto priemonės valdytojo vardas ir pavardė)

DUOMENYS APIE VALSTYBINIO REGISTRACIJOS NUMERIO ŽENKLŲ NUĖMIMĄ

Nuimtų valstybinio registracijos numerio ženklų skaičius _______vnt.

Valstybinio registracijos numerio ženklus nuėmė ______________________________________

(transporto priemonės valdytojo arba pareigūno vardas ir pavardė)

Priverstinai nuimant valstybinio registracijos numerio ženklus sugadinta: ________________

______________________________________________________________________________.

(nurodomi sugadinimai, jei nesugadinama – įrašomas žodis „nesugadinta“)

_____________________ _____________________ ________________________

(pareigų pavadinimas) (parašas) (vardas ir pavardė)

Su administraciniu sprendimu susipažinau, vieną administracinio sprendimo egzempliorių gavau, man išaiškinta, kad dalyvauti viešajame eisme šiai transporto priemonei draudžiama ir privalau nedelsdamas patraukti ją nuo važiuojamosios kelio dalies, nesukeldamas pavojaus kitiems eismo dalyviams, taip pat kitos su šiuo administraciniu sprendimu susijusios teisės ir pareigos.

____________________ _____________________________________

(parašas) (transporto priemonės valdytojo vardas ir pavardė)